钦定古今图书集成/明伦汇编/官常典/第650卷 > 张志芳
## 钦定古今图书集成/明伦汇编/官常典/第650卷 > 张志芳

按《济南府志》：“志芳，山西阳城人。万历四十年由乡贡
知阳信县。凡朔望日集诸生于明伦堂，问民疾苦，复
令民各举善恶，志芳按籍劝惩，遂以为常。置《乡约注》，
圣谕亲临讲解，劝农桑，旌贞烈，养无告。乙卯旱蝗为
灾，志芳点阅饥民，计八千馀，分置二十七厂，请发税
银积糓德州仓米煮粥赈之。妇女老幼及越境就食”
者，各增数厂。适疫作，志芳延医疗治，收养抛弃婴儿。
饥民有白昼撄人金者，志芳泣杖之曰：“吾为父母，而
使民穷为盗，谁之过耶？”辰巳间，饥民益众，请发帑金
数千两，大仓数千石，赈济二万七千四百一十八人。
冬一布，夏一葛，餟粥饮水，以劳万民。上官皆敬礼之。
中使自南来，志芳蔬茗以进，中使曰：“君廉吏也。”握手
至县署，见室无长物，缊袍挂壁间，老仆煮粥，此外无
一人一物。慨叹良久，即命起行。中使至京师，言曰：“天
下好官，惟阳信一人耳。七载不迁，如公道何？”始陞长
芦刺史。去之日，民泣送三百里，犹不忍释。志芳辞之，
众罗拜，乞一言为训，志芳曰：“屈死莫告状，穷死莫做
贼。”两言未既，泣数行下，左右皆哭，如失怙恃焉。